CELEX: 62011TN0442
Language: sk
Date: 2011-08-05 00:00:00
Title: Vec T-442/11: Žaloba podaná 5. augusta 2011 — Evropaïki Dynamiki/Komisia

1.10.2011   
            
            
               SK
            
            
               Úradný vestník Európskej únie
            
            
               C 290/17
            
         Žaloba podaná 5. augusta 2011 — Evropaïki Dynamiki/Komisia
   (Vec T-442/11)
   2011/C 290/25
   Jazyk konania: angličtina
   
      Účastníci konania
   
   
      Žalobkyňa: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Atény, Grécko) (v zastúpení: N. Korogiannakis a M. Dermitzakis, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Komisie z 27. mája 2011 o neprijatí nijakého opatrenia na poskytnutie odškodnenia v súvislosti s rozhodnutím Európskeho ombudsmana, že rozhodnutie Komisie z novembra 2006, ktorým boli vybraté tovary a služby tretej spoločnosti, nebolo v súlade s právnou úpravou Európskej únie v oblasti verejného obstarávania,
            
         
               —
            
            
               zaviazal Komisiu na náhradu ujmy spôsobenej žalobkyni v dôsledku svojho rozhodnutia z novembra 2006,
            
         
               —
            
            
               zaviazal Komisiu zaplatiť žalobkyni sumu jeden milión eur z dôvodu straty možnosti zapojiť sa do verejného obstarávania, ktoré sa rozhodla zrušiť,
            
         
               —
            
            
               zaviazal Komisiu zaplatiť žalobkyni sumu jeden milión eur z dôvodu oprávneného používania práv duševného vlastníctva,
            
         
               —
            
            
               zaviazal Komisiu zaplatiť žalobkyni sumu desať miliónov eur ako nemajetkovú ujmu spočívajúcu v strate reputácie a dôveryhodnosti,
            
         
               —
            
            
               uložil Komisii povinnosť uverejniť verejné oznámenie, ktorým sa v danom odvetví, ako aj všetkým používateľom systému CIRCA (počítačová aplikácia, ktorá umožňuje elektronickú spoluprácu pracovníkov alebo skupín jednotlivcov nachádzajúcich sa na rôznych miestach) oznámi, že tento softvér nie je zastaralá platforma, že platforma vyvinutá spoločnosťou Alfresco Software Ltd. nie je uprednostňovaná a že používatelia si môžu ako náhradu za systém CIRCA zvoliť platformu podľa vlastného výberu, a
            
         
               —
            
            
               zaviazal Komisiu na náhradu trov konania, aj v prípade zamietnutia tejto žaloby.
            
         
      Dôvody a hlavné tvrdenia
   
   Na podporu svojej žaloby, žalobkyňa uvádza štyri žalobné dôvody.
   
               1.
            
            
               Prvý žalobný dôvod založený na porušení Komisiou povinnosti vyplývajúcej z článkov 27, 88, 89 a 91 nariadenia o rozpočtových pravidlách (1), ako aj článkov 116, 122 a 124 vykonávacích pravidiel (2), viesť verejné obstarávanie vo forme otvorenej súťaže alebo užšej súťaže.
            
         
               2.
            
            
               Druhý žalobný dôvod založený na porušení Komisiou zásad zákazu diskriminácie a rovnosti zaobchádzania.
            
         
               3.
            
            
               Tretí žalobný dôvod založený na porušení Komisiou zásad riadnej správy vecí verejných a povinnosti odôvodnenia.
            
         
               4.
            
            
               Štvrtý žalobný dôvod založený na zneužití Komisiou právomoci.
            
         
      (1)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, s. 1; Mim. vyd. 01/004 s. 74).
   
      (2)  Nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, s. 1; Mim. vyd. 01/004 s. 145).